**Vyhlásenie predkladateľa**

**podľa čl. 23 ods. 3 písm. a) Legislatívnych pravidiel vlády Slovenskej republiky**

Materiál sa na rokovanie predkladá **s rozporom**

- s Asociáciou zamestnávateľských zväzov a združení Slovenskej republiky, ktorá nesúhlasí

* s pridaním možnosti udeliť oprávnenie na vykonávanie skúšok na overenie odbornej spôsobilosti aj akejkoľvek právnickej osobe,
* s tým, aby sa odborná prax znížila z 5 rokov na 2 roky, ale požaduje minimálne 3 roky.

MŠVVaŠ SR pripomienku neakceptovalo z dôvodu, že touto zmenou sa otvorí možnosť vykonávať skúšky na overenie odbornej spôsobilosti akejkoľvek právnickej osobe, ak jej bude po splnení kritérií pre udelenie oprávnenia, čím sa zatraktívni celoživotné vzdelávanie pre viaceré fyzické osoby. Zvýšenie odbornej praxe z dvoch rokov na tri roky sa neakceptovalo z dôvodu, že by sa výrazne obmedzil počet osôb, ktoré by sa nemohli prihlásiť na skúšku na overenie odbornej spôsobilosti na základe dokladu o odbornej praxi.

- s Republikovou úniou zamestnávateľov, ktorá žiada

* nastaviť nový systém financovania celoživotného vzdelávania,
* zmeniť súčasne nastavenie systému CŽV so zapojením všetkých dotknutých aktérov – štátu, zamestnávateľov ako aj zamestnancov,
* doplniť novelu z dôvodu, že novela nerieši systémové problémy celoživotného vzdelávania, jeho prepojenie s požiadavkami trhu práce a ani jeho systémové financovanie.

MŠVVaŠ SR pripomienky neakceptovalo z dôvodu, že ich pripomienky sú nad rámec novely zákona, pričom tieto úpravy by si vyžadovali najprv širokú odbornú diskusiu. Rozsah týchto úprav by si však vyžadoval nový návrh zákona, a nie iba novelu zákona, ktorá je v tomto prípade zameraná hlavne na zmenu čiastočnej kvalifikácie a úplnej kvalifikácie na profesijnú kvalifikáciu, z dôvodu, že v aplikačnej praxi takéto členenie spôsobovalo značné problémy.

- s Asociáciou priemyselných zväzov, ktorá

* žiada stiahnuť návrh zákona z legislatívneho procesu,
* žiada ponechať interval 60 minút v prípade praktického vyučovania, ak sa praktické vyučovanie uskutočňuje na pracovisku fyzickej osoby alebo právnickej osoby, ktorá nie je vzdelávacou inštitúciou podľa § 5 písm. b) a c),
* nesúhlasí s tým, aby kvalifikácie na úrovni profesijného bakalára mohli byť dosiahnuté aj uznaním výsledkov predchádzajúceho učenia sa,
* nesúhlasí s tým, aby sa odborná prax znížila z 5 rokov na 2 roky, ale požaduje minimálne 3 roky,
* nesúhlasí s tým, aby sa odborná prax preukazovala čestným prehlásením.

MŠVVaŠ SR pripomienky neakceptovalo z dôvodu, že aplikačná prax ukázala, že počas desiatich rokov akreditácií vzdelávacích programov žiadna vzdelávacia inštitúcia neorganizovala praktické vyučovanie v rozsahu 60 minút, čo v praxi spôsobovalo aplikačné problémy. Overovanie informálneho učenia sa a neformálneho vzdelávania sa nemôže týkať iba kvalifikácií nižších úrovní kvalifikačného rámca Slovenskej republiky; systém ako taký musí byť otvorený pre všetky úrovne, práve úroveň profesijného bakalára je atraktívna pre dospelých z praxe, ktorí už v súčasnosti svoje vedomosti, zručnosti a kompetencie získali. Zvýšenie odbornej praxe z dvoch rokov na tri roky sa neakceptovalo z dôvodu, že by sa výrazne obmedzil počet osôb, ktoré by sa nemohli prihlásiť na skúšku na overenie odbornej spôsobilosti na základe dokladu o odbornej praxi. Preukazovanie odbornej praxe na základe čestného prehlásenia sa navrhlo z dôvodu, aby aj napríklad ľudia, ktorí nie sú zamestnaní a teda nemajú ako získať potvrdenie od zamestnávateľa, mohli niečím podložiť svoju odbornú prax. APZ však ale nenavrhla, akým iným dokladom by to preukazovanie bolo v praxi reálne aj možné.

- s Konferenciou biskupov Slovenska, ktorá nesúhlasí s tým, aby sa odborná prax

* znížila z 5 rokov na 2 roky, ale požaduje minimálne 3 roky,
* preukazovala čestným prehlásením.

MŠVVaŠ SR neakceptovalo pripomienky z dôvodu, že zvýšením odbornej praxe z dvoch rokov na tri roky by sa výrazne obmedzil počet osôb, ktoré by sa nemohli prihlásiť na skúšku na overenie odbornej spôsobilosti na základe dokladu o odbornej praxi. Preukazovanie odbornej praxe na základe čestného prehlásenia sa navrhlo z dôvodu, aby aj napríklad ľudia, ktorí nie sú zamestnaní a teda nemajú ako získať potvrdenie od zamestnávateľa, mohli niečím podložiť svoju odbornú prax. APZ však ale nenavrhla, akým iným dokladom by to preukazovanie bolo v praxi reálne aj možné.

Materiál sa na rokovanie predkladá **bez rozporov** s ostatnými povinne pripomienkujúcimi subjektmi.